Abbekaat Tjalling van der Goot hat it Iepenbier Ministearje frege de rjochtsaak oer it deadlike ûngemak yn Makkingea twa jier lyn te ferpleatsen, sadat de fertochte Frysk prate kin. Dat docht Deiblêd Trouw hjoed te witten. De eigner fan it leanbedriuw soe foar de rjochtbank yn Almelo ferskine moatte, om’t dy spesjalisearre is yn komplekse miljeusaken, lykas hjir oan de oarder. Dêr kin gjin Frysk praat wurde, alteast net as de fertochte it Nederlânsk wol goed machtich is, lykas yn dit gefal. Lykwols easket de fertochte in rjochtsgong yn syn memmetaal. En dêrom freget er ferpleatsing nei de rjochtbank Noard-Nederlân dy’t residearret yn Ljouwert, Grins en Assen. Van der Goot, dy’t wurket op it kantoar fan de bruorren Anker en al ris in plom fan de Ried fan de Fryske Beweging krigen hat om syn krewearjen foar it Frysk yn de rjochtbank, ljochtet ta: “Der komme faak emoasjes by te pas, benammen yn dizze saak. Dy kinne jo it bêste yn de eigen taal uterje. Oars is der in fertaalslach nedich en kin de essinsje weiwurde.” Mei dramme of sân struie yn de rjochtsmasine hat soks neffens de abbekaat neat te krijen. It Iepenbier Ministearje is noch dwaande mei it ferfolchbeslút en fynt it fersyk dêrom foarbarich. Van der Goot kin dat ‘strikt naam’ wol ynskikke, mar seit dat de rochtbank yn Almelo him lykwols al skille hat foar in datum oer de regysitting.





Faaks ek nijsgjirrich